Kraai die Caravelle nog koning?Ford se 2.2TDCI Limited Tourneo Custom. (Foto: Verskaf) My kinderjare is deurspek met kombi’s. Ons was vier kinders in die huis. Toe ek in graad een was kan ek ŉ rooi Ford Husky onthou. Rathefboom op die stuurkolom en al. Daarna was dit die eerste Microbus. ŉ 2.0 lugverkoelde model, met ŉ outo ratkas. Toe ‘n 2.1i … waterverkoel! En uiteindelik, ’n 2.5i… nes David Kramer se Volksiebus waarmee hy die brandweer gaan help het. Vandag is daar baie meer rolspelers in die bussie-mark as toe. Ek het ’n tydjie gelede twee bussies onder hande gehad. Albei hul onderskeie handelsmerke se reeksleiers. Volkswagen se 2.0BiTDI Highline 4Motion Caravelle, en Ford se 2.2TDCI Limited Tourneo Custom. Al is albei die reeksleiers, is daar ŉ groot prysgaping tussen die twee. Kom ons vergelyk hulle só: Ontwerp Albei bussies het ’n aantreklike ontwerp. Waar die VW meer konserwatief is ten opsigte van sy lyne is hy bitter mooi in twee kleure geverf. Daarteenoor is die Ford meer aggressief in sy lyne. ’n Mens verwar hulle nie vir MPV’s of kleiner bussies nie – hulle is lekker groot, vol vet gesinsbussies. Binneruim Volkswagen se 2.0BiTDI Highline 4Motion Caravelle. (Foto: Verskaf) Dit is moeilik om só te gradeer. Die Caravelle is baie luuks binne, maar twee dinge vang hom hier. Die Caravelle het net sewe sitplekke en die Tourneo agt. Ja, VW bied ook agt sitplekke in sy gewone Kombi-modelle. Die ander probleem wat ek het met die Caravelle se binneruim, is met die oulike tafeltjie-ding wat ’n mens kan opslaan. Twee probleme: Eerstens, om die ding opgeslaan te kry verg ’n graad. As jy hom eers bemeester het, is hy oukei, maar daar gaan baie vloekwoorde vloei voor dán. Die ander probleem met die Caravelle is dat daai plastiektafeltjie vreeslik ratel as ’n mens op ’n slegte pad ry. Die laaste probleem met die Caravelle is dat hy slegs in ’n kortasafstand beskikbaar is – dan is die kattebak maar klein vir ’n bus. Enjin, ratkas en dryfstelsel Ford se 2.2TDCI Limited Tourneo Custom. (Foto: Verskaf) Die Volkswagen se 2.0BiTDI enjin is puik. Hy bied 132 kW en 400 Nm wat deur ’n 7-spoed dubbelkoppelaarratkas aan al vier wiele gestoot word. Al die faktore soos vierwielaandrywing en die aërodinamika van ’n baksteen beteken wel dat die Caravelle nie só lig is op brandstof soos wat mens sou verwag nie. Aan die ander kant is die Ford se enjin heel oukei, ’n 2.2 viersilinderturbodiesel wat sy krag deur ’n 6-spoed handrat aan die voorwiele stoot. Die vlieg in die salf is wel die ratkas. Die ratverhoudings is heeltemal verkeerd en die Tourneo Custom is bitter frustrerend om te bestuur in die dorp. Eerste en tweede rat is piekfyn, maar dan is daar ’n gaping wyer as die Grand Canyon tot by derde, soveel só dat die bussie gereeld loop en ruk en pluk. As daar ’n taai bult is, moet ’n mens die bussie tot by 4 200 r/min druk in tweede om 2 100 r/min in derde te kry om turbotraagtheid te vermy. ’n Outomatiese ratkas met eweredig verspreide ratverhoudings sal dié bussie se bestuurservaring ’n duisendmaal verbeter. As jy eers op die oop pad toer, is hy wel lekker lig op brandstof. Ritgehalte, padhouvermoë en veiligheid Volkswagen se 2.0BiTDI Highline 4Motion Caravelle. (Foto: Verskaf) Hier is nie veel verskil tussen dié twee bussies in die afdeling nie. Albei ry baie lekker. Padhouvermoë is nie iets wat mens gaan toets op ’n bussie nie, hulle is nie renmotors nie – maar vir wat hulle moet doen is hulle heel dollies. Aan die veiligheid kant het albei ses lugsakke, ABS met EBD en vastrapbeheer. Waar die Caravelle wel sal uitblink is in sy sleepvermoë. Die vierwielaandrywing gaan beter vaar as die Ford se voorwielaandrywing. Die Caravelle mag 2.5 ton sleep en die Ford slegs 1.6. Opsomming Ford se 2.2TDCI Limited Tourneo Custom. (Foto: Verskaf) Die Ford kry slegs drie sterretjies hier want ’n mens kan nie met daai ratkas saamleef nie. Teen dié prys is die Ford wel ’n winskoop teenoor die Caravelle – maar daar is ’n Kombi wat direk met die Ford meeding in sitplekke en prys – maar hy bied Volkswagen se DSG outomatiese ratkas, ’n moet in ’n bussie. Die Caravelle is reeds voor die Ford én die opgeknapte T6.1 VW word vanjaar bekendgestel. Die twee vergelyk só: 3 jaar/ 60 000 km omvattende instandhoudingsplan 6 jaar/ 90 000 km diensplan Só lyk die kompetisie: 5 jaar/ 100 000 km diensplan 7 jaar/ 200 000 km dryfstelselwaarborg 5 jaar/ 90 000 km diensplan 5 jaar/ 100 000 km omvattende instandhoudingsplan 9 dienste diensplan Tussen dié mededingers het ek twee gunstelinge. Aan die onderkant van die mark is die Hyundai die beste produk, en bo-aan die mark is die Quantum VX ongeëwenaar in terme van luuksheid. Gaan kyk na almal, een gaan jou sak en jou gesin pas. Ek sien uit om binnekort te sien hoe lyk die nuwer T6.1 VW.